杨维桢
漫兴七首
青画溪头翠水家，水边短竹夹桃花。
春风嗾人狂无那，走觅南邻羯鼓挝。
丈人接缡白毡裁，花边下马不惊猜。
环沉溪头买酒去，高堂寺里看碑来。
长城女儿双结丫，陈皇宅前第一家。
生来不识古井怨，唱得后主后庭花。
杨花白白绵初迸，梅子青青核未生。
大妇当垆冠似瓠，小姑吃酒口如樱。
今朝天气清明好，江上乱花无数开。
野老殷勤送花至，一双蝴蝶趁人来。
南邻酒伴辱相呼，共访城东旧酒垆。
柳下秋千间络索，花间唤起劝胡卢。
我爱东湖旧广文，更过水口觅将军。
醉归尝骑广文马，不拍打鼓噤黄昏。